**Sami Lähteenmäki** (s. 19. syyskuuta 1989 Loppi) on suomalainen entinen jääkiekkoilija. Hänen pelipaikkansa oli vasen laitahyökkääjä, mutta Lähteenmäki pelasi myös keskellä. Hän pelasi SM-liigaa Hämeenlinnan Pallokerhossa, Porin Ässissä ja Rauman Lukossa yhteensä 392 runkosarjaottelua tehopistein 68+82=150 ja 21 playoff-ottelua tehden yhden syöttöpisteen. Lähteenmäki oli voittamassa Suomenmestaruutta Ässissä keväällä 2013 ja SM-hopeaa HPK:ssa keväällä 2010. Hän voitti myös Mestis-hopeaa Mikkelin Jukureissa kaudella 2010–2011, jolloin Lähteenmäki voitti myös koko sarjan maalipörssin ja tehotilaston.

Ura
---

### Seuraura

Lähteenmäki on Riihimäen Kiekko-Nikkareiden kasvatti. Hän pelasi juniorina sittemmin Hämeenlinnan Pallokerhossa, jossa Lähteenmäki teki SM-liigadebyyttinsä kaudella 2007–2008. Hän pelasi tuolloin SM-liigassa 17 runkosarjaottelua jääden ilman tehopisteitä ja keräten 27 jäähyminuuttia. Lähteenmäki pelasi miesten pelejä samalla kaudella myös kahden Mestis-ottelun verran alle 20-vuotiaiden maajoukkueessa tehden yhden maalin.

Elokuussa 2008 Lähteenmäen ja Antti Kerälän ilmoitettiin poistuvan HPK:n liigaringistä ja siirtyvän Mestikseen. He löysivät uuden seuran parissa päivässä ja siirtyivät TuToon. Molemmat kuitenkin jättivät joukkueen lokakuussa 2008. TuTon tiedotteen mukaan he "eivät kotiutuneet Turkuun". Sekä Kerälällä että Lähteenmäellä oli vielä sopimus HPK:n kanssa. Lähteenmäki palasi TuTosta HPK:n A-nuorten vahvuuteen, kunnes hän siirtyi noin viikoa myöhemmin lainalle Lempäälän Kisan riveihin. Yhteensä Lähteenmäki teki kauden aikana Mestiksessä TuTon, LeKin ja alle 20-vuotiaiden maajoukkueessa 31 runkosarjaottelussa tehot 9+7=16. Hän pelasi kauden aikana myös yhdeksän SM-liigaottelua HPK:ssa tehden yhden syöttöpisteen. Lähteenmäki vahvisti myös joukkueen A-nuoria kevään 2009 pudotuspeleissä.

Kaudella 2009–2010 Lähteenmäki pelasi SM-liigassa 19 runkosarjaottelua tehden yhden syöttöpisteen. Hän ei pelannut otteluakaan kevään 2010 pudotuspeleissä, mutta voitti kauden päätteeksi SM-hopeaa. Lähteenmäki pelasi runkosarjan aikana yhteensä 11 Mestis-ottelun verran lainalla Savonlinnan Pallokerhon, LeKin ja TuTon joukkueissa. Loppukeväällä hän vahvisti HPK:n A-nuoria.

Kaudeksi 2010–2011 Lähteenmäki siirtyi Mikkelin Jukurien riveihin. Hänen ensimmäinen kokonainen Mestis-kautensa toi 46 runkosarjaottelussa tehot 26+17=43, joilla Lähteenmäki voitti koko sarjan maalipörssin (Kai Nurminen -palkinto) ja jakoi pistepörssin neljännen sijan Jokipoikien Roberts Jekimovsin kanssa. Hän oli myös Jukurien toiseksi paras pistemies Markku Flinckin jälkeen, jonka kanssa Lähteenmäki jakoi myös koko Mestiksen tehotilaston voiton lukemalla +33. Flinck palkittiin kuitenkin vähempien päästettyjen maalien turvin Mestiksen varsinaisena tehopelaajana Jari Hirsimäki -palkinnolla. Lähteenmäki voitti kauden päätteeksi Mestis-hopeaa ja valittiin myös sarjan ensimmäiseen tähdistökentälliseen. Toukokuussa 2011 hän teki vuoden mittaisen jatkosopimuksen Jukurien kanssa. Lähteenmäki oli joukkueen tehokkain pelaaja syksyn 2011 harjoitusotteluissa, kunnes sai kauden 2011–2012 kynnyksellä, ottelussa Saimaan Palloa vastaan ikävän näköisessä tilanteessa luistimenviillon pohkeeseensa. Hänen odotettiin toipuvan aluksi viikoissa, mutta toipuminen leikkauksesta kuitenkin pitkittyi. Lähteenmäen kausi todettiin marraskuussa päättyneeksi.

Lähteenmäki siirtyi kaudeksi 2012–2013 kaksivuotisella sopimuksella Porin Ässiin. Hän murtautui pelaamattoman Mestis-kauden jälkeen joukkueen kokoonpanoon ja pelasi varsin mallikaan kauden Ässien alemmissa ketjuissa. Lähteenmäki teki kauden aikana SM-liigassa yhteensä 41 runkosarjaottelussa tehot 5+3=8 ja 14 playoff-ottelussa yhden syöttöpisteen. Hänen liigauransa avausmaali syntyi Lähteenmäen uran 61. SM-liigaottelussa 2. marraskuuta 2012 paikallisvastustaja Rauman Lukkoa vastaan. Hänet palkittiin ottelun *Ilta-Sanomien* yhden tähden tähtipelaajana. Lähteenmäki oli kauden aikana myös yli kuukauden sivussa saman vuoden joulukuussa tulleen yläraajavamman takia. Hän voitti kauden päätteeksi Suomenmestaruuden.

Kauden 2013–2014 Lähteenmäki aloitti vahvasti rikkoen SM-liigan yhden kauden piste-ennätyksensä jo lokakuussa 2013. Hän oli tehnyt 12 ottelussa tehot 7+2=9, kun Lähteenmäki teki vuoden mittaisen jatkosopimuksen Ässien kanssa. Hän oli lopulta 16 osumallaan joukkueen toiseksi paras maalintekijä Sveitsiin lähteneen Niklas Hagmanin jälkeen sekä 24 tehopisteellään Ässien neljänneksi paras pistemies Tommi Taimen kanssa. Lähteenmäen kausi päättyi kuitenkin yläraajavammaan helmikuussa 2014. Kaudella 2014–2015 hän voitti Ässien sisäisen tehotilaston lukemalla +11. Lähteenmäen kauteen mahtui myös kevätkaudella viikkojen mittainen poissaolo taas yläraajavamman vuoksi.

Lähteenmäki siirtyi kaudeksi 2015–2016 kaksivuotisella sopimuksella Rauman Lukon riveihin. Kaudeksi 2016–2017 hänet nimettiin joukkueen varakapteeniksi. Kaudeksi 2017–2018 Lähteenmäki palasi kaksivuotisella sopimuksella Ässiin. Hän teki liigauransa ensimmäisen kypärätempun 29. syyskuuta 2017 vieraissa KooKoota vastaan. Lähteenmäen ensimmäinen maali syntyi tasavajaalla, toinen maali jäi Ässien 1–4-voittoon päättyneen ottelun ratkaisumaaliksi ja kolmas osuma syntyi alivoimalla tyhjään maaliin. Pekka Henttonen valitsi hänet ottelun Alumnien tähtien ykköstähdeksi. Lähteenmäen kauteen mahtui myös heikkoja vaiheita, sillä marraskuussa hän ei tehnyt ainuttakaan tehopistettä. Lähteenmäki teki runkosarjassa lopulta tehot 13+11=24. Hän oli Ässien kolmanneksi paras maalintekijä Maksim Matushkinin kanssa. Lähteenmäen kausi päättyi loukkaantumisen vuoksi kuitenkin helmikuussa 2018. Kausi 2018–2019 hänellä päättyi loukkaantumisen vuoksi puolestaan vain 15 ottelun jälkeen lokakuussa 2018. Huhtikuussa 2019 Lähteenmäki teki Ässien kanssa vuoden mittaisen jatkosopimuksen.

Kaudella 2019–2020 Lähteenmäki kärsi jälleen loukkaantumisista ja hän pelasi vain 37 runkosarjaottelua. Myös Lähteenmäen tehot jäivät varsin vähäisiksi, kun hän teki vain kaksi maalia ja 13 tehopistettä. Hän ilmoitti uransa lopettamisesta marraskuussa 2020.

### Maajoukkueura

Lähteenmäki pelasi alle 20-vuotiaiden MM-kilpailuissa vuonna 2009. Hän pelasi myös alle 18-vuotiaiden Ivan Hlinkan muistoturnauksessa vuonna 2006. Yhteensä Lähteenmäki on pelannut 26 poikien maaottelua ja toiminut myös alle 17-vuotiaiden maajoukkueen kapteenina.

Muuta
-----

Pelaajauransa päätyttyä Lähteenmäki aloitti syksyllä 2020 sähkötekniikan opinnot Tampereen yliopistossa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2007–2008 | Suomi U20 | Mestis | 2 | 1 | 0 | 1 | 2 | – | – | – | – | – |
|  | HPK | SM-liiga | 17 | 0 | 0 | 0 | 27 | – | – | – | – | – |
| 2008–2009 | Suomi U20 | Mestis | 11 | 2 | 2 | 4 | 2 | – | – | – | – | – |  |  |  |  |  |  | JMM | 6 | 0 | 0 | 0 | 0 |
|  | TuTo | Mestis | 4 | 2 | 1 | 3 | 0 | – | – | – | – | – |
|  | LeKi | Mestis | 16 | 5 | 4 | 9 | 8 | – | – | – | – | – |
|  | HPK | SM-liiga | 9 | 0 | 1 | 1 | 0 | – | – | – | – | – |
| 2009–2010 | SaPKo | Mestis | 1 | 1 | 0 | 1 | 0 | – | – | – | – | – |
|  | LeKi | Mestis | 7 | 0 | 1 | 1 | 6 | – | – | – | – | – |
|  | TuTo | Mestis | 3 | 0 | 2 | 2 | 0 | – | – | – | – | – |
|  | HPK | SM-liiga | 19 | 0 | 1 | 1 | 4 | – | – | – | – | – |
| 2010–2011 | Jukurit | Mestis | 46 | 26 | 17 | 43 | 41 | 11 | 5 | 5 | 10 | 30 | Ykköstähdistö |
| 2011–2012 | ei pelannut |  |  |  |  |  |  |  |  |  |  |  |
| 2012–2013 | Ässät | SM-liiga | 41 | 5 | 3 | 8 | 12 | 14 | 0 | 1 | 1 | 2 | Kanada-malja |
| 2013–2014 | Ässät | SM-liiga | 46 | 16 | 8 | 24 | 16 | – | – | – | – | – |
| 2014–2015 | Ässät | SM-liiga | 42 | 10 | 19 | 29 | 14 | 2 | 0 | 0 | 0 | 2 |
| 2015–2016 | Lukko | SM-liiga | 60 | 6 | 13 | 19 | 10 | 5 | 0 | 0 | 0 | 0 |
| 2016–2017 | Lukko | SM-liiga | 59 | 12 | 10 | 22 | 14 | – | – | – | – | – |
| 2017–2018 | Ässät | SM-liiga | 47 | 13 | 11 | 24 | 33 | – | – | – | – | – |
| 2018–2019 | Ässät | SM-liiga | 15 | 4 | 5 | 9 | 4 | – | – | – | – | – |
| 2019–2020 | Ässät | SM-liiga | 37 | 2 | 11 | 13 | 12 | – | – | – | – | – |
| 11 kautta | yhteensä | SM-liiga | 392 | 68 | 82 | 150 | 146 | 21 | 0 | 1 | 1 | 4 |
| 4 kautta | yhteensä | Mestis | 90 | 37 | 27 | 64 | 59 | 11 | 5 | 5 | 10 | 30 |

Lähteet
-------

* Sami Lähteenmäki The Internet Hockey Databasessa (englanniksi)
* Sami Lähteenmäki Eurohockey-sivustolla (englanniksi)
* Sami Lähteenmäki *Elite Prospects*. Everysport Media Group AB.  (englanniksi)

### Viitteet

1. ↑  Kuparinen, Matti: Rakas päiväkirja - Päivä III *assat.com*.  14.6.2017. HC Ässät Pori Oy. Viitattu 30.9.2017.
2. 1 2 3 4 5 6 7 8 9 10  Sami Lähteenmäki *Elite Prospects*. Everysport Media Group AB.  (englanniksi)
3. ↑  HPK:n ryhmä kaventui *Jatkoaika.com*.  20.8.2008. Jatkoaika r.y. Viitattu 30.6.2013.
4. ↑  Forsell lopettaa, TuTolle neljä korvaajaa *Jatkoaika.com*.  22.8.2008. Jatkoaika r.y. Viitattu 30.6.2013.
5. ↑  HPK-lainat jättävät TuTon *Jatkoaika.com*.  1.10.2008. Jatkoaika r.y. Viitattu 30.6.2013.
6. ↑  Antti Kerälä siirtyy LeKiin *Jatkoaika.com*.  3.10.2008. Jatkoaika r.y. Viitattu 30.6.2013.
7. ↑  Ilves-lainat vaihtuvat HPK-miehiin Lempäälässä *Jatkoaika.com*.  10.10.2008. Jatkoaika r.y. Viitattu 30.6.2013.
8. ↑  Järvinen ja Lähteenmäki lainalle SaPKoon *Jatkoaika.com*.  22.9.2009. Jatkoaika r.y. Viitattu 30.6.2013.
9. ↑  Metsola ja Lähteenmäki hakevat peliaikaa TuTosta *Jatkoaika.com*.  17.2.2010. Jatkoaika r.y. Viitattu 30.6.2013.
10. ↑  Jukureille tukku vahvistuksia, yhteistyö SaiPan kanssa jatkuu *Jatkoaika.com*.  5.5.2010. Jatkoaika r.y. Viitattu 30.6.2013.
11. ↑  Elite Prospects - Mestis Stats 2010-2011 *eliteprospects.com*. Everysport Media Group. Viitattu 15.3.2019. (englanniksi)
12. ↑  Mestiksen parhaat palkittu *Jatkoaika.com*.  7.4.2011. Jatkoaika r.y. Viitattu 30.6.2013.
13. ↑  Jukurit röyhi siirtomarkkinoilla *Jatkoaika.com*.  17.5.2011. Jatkoaika r.y. Viitattu 30.6.2013.
14. ↑  Jukurien Lähteenmäki sivussa viikkoja *Jatkoaika.com*.  9.9.2011. Jatkoaika r.y. Viitattu 30.6.2013.
15. ↑  Lähteenmäen kausi paketissa *Jatkoaika.com*.  20.11.2011. Jatkoaika r.y. Viitattu 30.6.2013.
16. ↑  Ässät vahvistuu viidellä pelaajalla *Jatkoaika.com*.  26.4.2012. Jatkoaika r.y. Viitattu 30.6.2013.
17. ↑  Huuki, Asko: Ässien pelaaja-arvostelut 2012–2013 *Jatkoaika.com*.  19.6.2013. Jatkoaika r.y. Viitattu 30.6.2013.
18. ↑  Riihentupa, Timo: Lähteenmäki pysyy kiekkoilun parissa *Jatkoaika.com*.  2.11.2012. Jatkoaika r.y. Viitattu 30.6.2013.
19. ↑  Tilastot – Liiga *liiga.fi*.  2.11.2012. Jääkiekon SM-liiga Oy. Viitattu 30.6.2013.
20. ↑  Patapaitojen laituri yli kuukauden sivussa *Jatkoaika.com*.  3.12.2012. Jatkoaika r.y. Viitattu 30.6.2013.
21. ↑  Ässät-hyökkääjälle jatkosopimus *Jatkoaika.com*.  16.10.2013. Jatkoaika r.y. Viitattu 30.6.2013.
22. ↑  Elite Prospects - Ässät *eliteprospects.com*. Everysport Media Group. Viitattu 15.3.2019. (englanniksi)
23. ↑  Lähteenmäen kausi päättyi *Jatkoaika.com*.  13.2.2014. Jatkoaika r.y. Viitattu 15.3.2014.
24. ↑  Ässien kärkilaiturien poissaolot varmistuivat *Jatkoaika.com*.  26.1.2015. Jatkoaika r.y. Viitattu 15.3.2014.
25. ↑  Lukolle kaksi pelaajaa naapurista *Jatkoaika.com*.  29.4.2015. Jatkoaika r.y. Viitattu 6.5.2015.
26. ↑  Janne Niskalasta Lukon kapteeni *Jatkoaika.com*.  3.8.2016. Jatkoaika r.y. Viitattu 6.8.2016.
27. ↑  Ässille nippu uusia sopimuspelaajia *Jatkoaika.com*.  18.4.2017. Jatkoaika r.y. Viitattu 18.4.2017.
28. ↑  Otteluseuranta *liiga.fi*.  29.9.2017. Jääkiekon SM-liiga Oy. Viitattu 30.9.2017.
29. ↑  Seppä, Lassi: Alkukauden huippuvire ehtyi marraskuussa täysin − Lähteenmäki: "Olemme pelanneet ihan sinne päin jääkiekkoakin" *Jatkoaika.com*.  28.11.2017. Jatkoaika r.y. Viitattu 29.3.2018.
30. ↑  Elite Prospects - Ässät *eliteprospects.com*. Everysport Media Group. Viitattu 15.3.2019. (englanniksi)
31. ↑  Ottelu ottelulta *liiga.fi*. Jääkiekon SM-liiga Oy. Viitattu 30.6.2013.
32. ↑  Ässät julkisti uusia sopimuksia − kaksi ruotsalaispakkia vahvistukseksi *Jatkoaika.com*.  15.4.2019. Jatkoaika r.y. Viitattu 15.4.2019.
33. ↑  Kallioniemi, Esko: Pelaaja-arviot 2019−20: Ässillä oli vähän floppeja, mutta liikaa tasapaksuutta *Jatkoaika.com*.  19.3.2020. Jatkoaika r.y. Viitattu 8.4.2020.
34. 1 2  Seppä, Lassi: Sami Lähteenmäen pelaajaura päätökseen 31-vuotiaana *Jatkoaika.com*.  14.11.2020. Jatkoaika r.y. Viitattu 14.11.2020.
35. ↑  2006 U18 Memorial of Ivan Hlinka *HockeySlovakia.sk*. Slovenský zväz ľadového hokeja. Viitattu 8.4.2020. (slovakiksi)